Document ID: 31986R2426

*****
ΚΑΝΟΝΙΣΜΟΣ (ΕΟΚ) αριθ. 2426/86 ΤΗΣ ΕΠΙΤΡΟΠΗΣ
της 29ης Ιουλίου 1986
για την τροποποίηση του κανονισμού (ΕΟΚ) αριθ. 771/74 περί των λεπτομερειών σχετικά με την ενίσχυση για το λίνο και την κάνναβη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 4 παράγραφος 5,
Εκτιμώντας:
ότι το άρθρο 2 παραγράφος 2 του κανονισμού (ΕΟΚ) αριθ. 619/71 του Συμβουλίου της 22ας Μαρτίου 1971 περί των γενικών κανόνων χορηγήσεως της ενίσχυσης για το λίνο και την κάνναβη (3), όπως τροποποιήθηκε τελευταία από τον κανονισμό (ΕΟΚ) αριθ. 2059/84 (4), προβλέπει κυρίως ότι η ενίσχυση για τον υφαντικό λίνο και την κάνναβη, που αναφέρεται στο άρθρο 4 του κανονισμού (ΕΟΚ) αριθ. 1308/70, χορηγείται μετά από αίτηση που πρέπει να υποβάλουν οι ενδιαφερόμενοι πριν από μία ορισμένη ημερομηνία λήξης, υπό όρους που εξασφαλίζουν ισότητα μεταχείρισης των δικαιούχων· ότι, δυνάμει του άρθρου 5 παράγραφος 1 του κανονισμού (ΕΟΚ) αριθ. 771/74 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1479/86 (6), η εν λόγω ημερομηνία λήξης της προθεσμίας καθορίζεται από το σχετικό κράτος μέλος, χωρίς να είναι ωστόσο μετά τις 31 Οκτωβρίου για το λίνο και τις 15 Δεκεμβρίου για την κάνναβη·
ότι η συνολική απώλεια της ενίσχυσης, στην περίπτωση που οι ενδιαφερόμενοι δεν υποβάλλουν εγκαίρως την αίτηση ενίσχυσης, αποτελεί μία σοβαρή κύρωση· ότι πρέπει κατά συνέπεια να αμβλυνθεί η κύρωση αυτή με το να καταστεί ανάλογη προς την καθυστέρηση που διαπιστώνεται· ότι, για να εξασφαλισθεί ίση μεταχείριση μεταξύ των δικαιούχων της ενίσχυσης, οποιοσδήποτε και αν είναι ο τόπος εγκατάστασής τους στην Κοινότητα, πρέπει να προβλεφθεί μια ημερομηνία λήξης που θα εφαρμόζεται σε όλα τα κράτη μέλη· ότι, για την καλή λειτουργία του καθεστώτος ενίσχυσης, πρέπει να καθοριστεί η ημερομηνία λήξης της προθεσμίας για την υποβολή των αιτήσεων στις 30 Νοεμβρίου για το λίνο και στις 31 Δεκεμβρίου για την κάνναβη·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λίνου και Κάνναβης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 παράγραφος 1 του κανονισμού (ΕΟΚ) αριθ. 771/74 αντικαθίσταται από το ακόλουθο κείμενο:
«1. Κάθε παραγωγός υφαντικού λίνου ή κάνναβης υποβάλλει κάθε έτος μια αίτηση ενίσχυσης, το αργότερο στις 30 Νοεμβρίου για το λίνο και στις 31 Δεκεμβρίου για την κάνναβη.
Ωστόσο εκτός περίπτωσης ανωτέρας βίας, αν η αίτηση ενίσχυσης υποβληθεί:
- πριν από το τέλος του μήνα ο οποίος έπεται αυτού που ορίζεται στο προηγούμενο εδάφιο, χορηγείται 66 % της ενίσχυσης που αναφέρεται στο άρθρο 4 του κανονισμού (ΕΟΚ) αριθ. 1308/70,
- πριν από το τέλος του δεύτερου μήνα ο οποίος έπεται του εν λόγω μήνα, χορηγείται 33 % της ενίσχυσης αυτής.»
Άρθρο 2
Ο παρών κανονισμός εφαρμόζεται από την περίοδο 1986/87.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουλίου 1986.

Labels: 3
17
19